Document ID: /roh_data/filtered/fineweb-2-filterrobots_roh.jsonl.gz/57064

Standeskanzlei
Chanzlia chantunala
Cancelleria dello Stato
La chanzlia chantunala sa chapescha sco instanza che fa in servetsch a l'administraziun publica ed a la publicitad. Ella è il post da stab general da la regenza e dal cussegl grond. La chanzlia chantunala permetta a la regenza ed al parlament d'ademplir lur incumbensas per la publicitad en moda cunvegnenta, cun cleras finamiras ed en moda transparenta. A las burgaisas ed als burgais garantescha e gida ella a realisar lur dretgs politics. Per garantir in servetsch optimal a la clientella metta la chanzlia chantunala a disposiziun a l'administraziun las prestaziuns centralas ch'èn necessarias per quai.
La chanzlia chantunala è in center da servetschs professiunal. Ella sa metta las suandantas finamiras:
La chanzlia chantunala …
La chanzlia chantunala ha in'organisaziun concisa, cunvegnenta ed effizienta. Las collavuraturas ed ils collavuraturs da la chanzlia chantunala sa chapeschan sco persunas che fan in servetsch a favur da la politica, da l'administraziun e da la populaziun, e quai en in center da servetschs modern. Cun lur tenuta ch'è orientada a la clientella, a la soluziun ed al team acceptan ellas ed els la sfida e vesan novs svilups sco schanzas. Las collavuraturas ed ils collavuraturs surpiglian communablamain la responsabladad e lavuran en ina moda innovativa, averta e communicativa. Ellas ed els tgiran ils secturs da lavur en moda independenta, cun ina ferma voluntad da prestar insatge e cun in grond engaschi e s'orienteschan per quest intent tenor las finamiras dal model directiv.
La chanzlia chantunala s'infurmescha activamain davart las novas tendenzas e davart ils novs svilups en il sectur da l'organisaziun statala ed administrativa. Innovaziuns e novas tecnologias raschunaivlas che permettan d'organisar ils andaments da lavur en moda cunvegnenta ed effizienta vegnan surpigliadas.
La chanzlia chantunala è autonoma. Per ademplir las funcziuns dals posts da stab furnescha ella sezza prestaziuns impurtantas, particularmain il sustegn da la direcziun per la regenza, la tgira dal cussegl grond, ils servetschs centrals dal dretg, da las translaziuns e da las medias sco er las incumbensas da secretariat. Quests servetschs vegnan garantids permanentamain.
La chanzlia chantunala ha ina funcziun d'integraziun. La regenza, il parlament, l'administraziun chantunala e la publicitad èn ils incumbensaders che vegnan reunids en il rom d'incaricas e da lavurs da project.
Il potenzial d'experientscha existent da las collavuraturas e dals collavuraturs vegn impundì en moda optimala. Las collavuraturas ed ils collavuraturs èn averts per novas dumondas e per novas pretensiuns ed amplifitgeschan lur cumpetenza professiunala tras ina furmaziun supplementara permanenta. Ina gronda part da las collavuraturas e dals collavuraturs da tut ils secturs da lavur garantescha per ina cumpetenza professiunala e sociala.
Sco instanza responsabla maina la chanzlia chantunala projects interdepartamentals per incarica da la regenza e dal parlament e surpiglia cumplettamain la responsabladad per lur resultats, cunzunt er per projects d'ina gronda urgenza politica.
Las collavuraturas ed ils collavuraturs han ina cultura da discussiun averta e constructiva. Ellas ed els promovan ina cuntraversa critica cun la lavur e respectan posiziuns differentas.
Sco post da stab dal servetsch public communitgescha la chanzlia chantunala permanentamain e savens a medem temp entaifer l'administraziun chantunala dentant er cun la vasta publicitad. Mintga contact è in contact cun la clientella. Las collavuraturas ed ils collavuraturs profitan da mintga contact per sa recumandar sco partenaria u sco partenari unic ed indispensabel.